PRÓRROGA DO PLAN URXENTE DE MANTEMENTO DE SERVIZOS E INFRAESTRUTURAS MUNICIPAIS 2014 (PUSIM/14)
ADMINISTRACIÓN LOCAL — Provincial — Deputación Provincial (Outros documentos, notificacións e informacións públicas, 10/08/2016)

Por acordo adoptado no Pleno da Corporación provincial, na sesión do 29 de xullo de 2016, aprobouse a prórroga do Plan Urxente de Mantemento de Servizos e Infraestruturas Municipais – 2014 (PUSIM/14), cuxo texto é o seguinte: Resultando que, en virtude das competencias que lle atribúe a lexislación vixente, o Pleno da Deputación Provincial de Pontevedra, na sesión ordinaria de 28 de febreiro de 2014 aprobou as bases reguladoras do Plan Urxente de Mantemento de Servizos e Infraestruturas Municipais–2014 (PUSIM/14), sendo o seu obxecto, no marco da cooperación económica, a concesión de subvencións ás entidades locais da provincia para financiar a realización de investimentos e os gastos correntes nos que incorren na súa actividade como xestores públicos. As bases foron publicadas no Boletín Oficial da Provincia de Pontevedra (BOPPO) núm.44 do 5 de marzo de 2014. Posteriormente o Pleno na súa sesión de 30 de maio de 2014 acordou a modificación e ampliación do crédito do plan, que foi publicada no BOPPO núm.105, do 3 de xuño de 2014. Resultando que este Plan se concibe co propósito de cooperar cos concellos no financiamento dos investimentos necesarios para a efectiva prestación dos servizos propios e obrigatorios contemplados nos artigos 25 e 26 da Lei 7/1985, de 2 de abril, reguladoras das bases de réxime local, cumprindo así o disposto no artigo 36.1 desta lei, no que se establece como unha das competencias da Deputación a cooperación no fomento do desenvolvemento económico e social e na planificación no territorio provincial, así como a asistencia e a cooperación xurídica, económica e técnica cos concellos, especialmente cos de menor capacidade económica e de xestión Resultando que para acometer estas medidas de apoio ós concellos se dotou inicialmente ó PUSIM/14 con 15 millóns de euros, e que posteriormente tras a modificación do plan ampliouse a súa dotación en 12 millóns máis, ata acadar un total de 27 millóns de euros. Resultando que a implementación do PUSIM/14, suxeita á aparición de imprevistos e retrasos provocados pola complexa tramitación administrativa, deu lugar a que o Pleno da Deputación, en data 29 de decembro, acordará a prórroga do mesmo, ata o 30 de abril de 2016, no relativo á autorización de reinvestimento de baixas e modificacións do contido das resolucións de concesión de subvencións xa recaídas, e ata o 31 de agosto de 2016 para a execución e xustificación dos investimentos acollidos ó PUSIM/14. Resultando que os retrasos na execución dos proxectos subvencionados motivados basicamente polas modificacións durante os procesos contractuais, por pregos de condicións que non reflectían adecuadamente a realidade dos investimentos ou dos proxectos a realizar e polas malas condicións climatolóxicas do pasado inverno deu lugar a retrasos no tempo na entrega das prestacións, o que está a provocar requirimentos por parte concellos sobre a necesidade de prorrogar a vixencia do Plan. Resultando que por todo o anteriormente exposto semella difícil que todos os investimentos acollidos no PUSIM/14 se poidan executar e xustificar antes do 31 de agosto de 2016, polo que resulta aconsellable acomodar os prazos de execución e xustificación ás circunstancias reais dos investimentos, e por tanto ampliar os seus prazos co fin de garantir que os concellos dispoñan do tempo suficiente para xestionar a realización das actuacións subvencionadas cumprindo a legalidade vixente. Considerando que de acordo co disposto nos artigos 182 do Real Decreto lexislativo 2/2004, de 5 de marzo, e 34 e ss. do Real Decreto 500/1990, de 20 de abril, ós créditos comprometidos do PUSIM/14 a 31 de decembro de 2015, incorporáronse ó orzamento provincial do 2016 e que este crédito, cumprido o anterior, poderá ser aplicado, seguindo o disposto nos artigos 22.1 e 27 da Lei xeral de subvencións, na Base 25.2ª dos Orzamentos provinciais, durante a totalidade do presente exercicio, Vista toda a documentación relativa ó citado plan que obra no expediente, vistos os informes da intervención provincial e do secretario xeral; e visto o ditame da Comisión Informativa de Cooperación Municipal, previa a súa elevación ó Pleno; en virtude dos artigos 34 da Lei 7/1985, de 2 de abril, Reguladora das Bases do Réxime Local, e 70 do Real Decreto 2568/1986, de 28 de novembro, polo que se aproba o Regulamento de Organización, Funcionamento e Réxime Xurídico das Entidades Locais, o Pleno da Corporación Provincial acorda por unanimidade: APROBAR unha prórroga na execución dos investimentos acollidos ó Plan Urxente de Mantemento de Servizos e Infraestruturas Municipais-2014 ata o 30 de novembro de 2016, e para a súa xustificación ata o 15 de decembro de 2016.” Pontevedra, 4 de agosto de 2016.—O secretario.